b'\n_START_ARTICLE_\nTieto- ja viestint\xc3\xa4teknologia\n_START_SECTION_\nYhteis\xc3\xb6lliset teknologiat\n_START_PARAGRAPH_\nOpetuksen ja oppimisen tukena k\xc3\xa4ytett\xc3\xa4v\xc3\xa4t yhteis\xc3\xb6lliset teknologiat, kuten s\xc3\xa4hk\xc3\xb6posti, verkko-oppimisymp\xc3\xa4rist\xc3\xb6t, verkossa jaetut dokumentit ja ty\xc3\xb6ryhm\xc3\xa4ohjelmistot, ovat yleistyneet voimakkaasti 2000-luvun puolella. Yhteis\xc3\xb6llisten teknologioiden kehitt\xc3\xa4misen ja k\xc3\xa4ytt\xc3\xb6\xc3\xb6noton hankaluutena on kuitenkin se, ett\xc3\xa4 niit\xc3\xa4 yritet\xc3\xa4\xc3\xa4n omaksua irrallisina ja riippumattomina j\xc3\xa4rjestelmin\xc3\xa4 jo olemassa oleviin k\xc3\xa4yt\xc3\xa4nt\xc3\xb6ihin ja v\xc3\xa4lineisiin n\xc3\xa4hden. Monesti unohdetaan tarkastella eri tekij\xc3\xb6iden v\xc3\xa4lisi\xc3\xa4 suhteita ja niiden kehittymist\xc3\xa4. T\xc3\xa4ll\xc3\xa4 hetkell\xc3\xa4 ei ole olemassa vakiintunutta tapaa luokitella yhteis\xc3\xb6llisi\xc3\xa4 teknologioita. T\xc3\xa4ss\xc3\xa4 yhteydess\xc3\xa4 niill\xc3\xa4 kuitenkin tarkoitetaan sovelluksia, jotka mahdollistavat usean ihmisen eriaikaisen (asynkronisen) tai samanaikaisen (synkronisen) ty\xc3\xb6skentelyn.  Sosiaalisen vuorovaikutuksen edist\xc3\xa4mist\xc3\xa4 sek\xc3\xa4 opettajan ja oppilaiden v\xc3\xa4lill\xc3\xa4 ett\xc3\xa4 oppilaiden kesken on alettu yh\xc3\xa4 enemm\xc3\xa4n huomioida kehitelt\xc3\xa4ess\xc3\xa4 j\xc3\xa4rjestelmi\xc3\xa4, joissa useat henkil\xc3\xb6t ty\xc3\xb6skentelev\xc3\xa4t samanaikaisesti eri ty\xc3\xb6pisteiss\xc3\xa4 (synkroninen ty\xc3\xb6skentely). _NEWLINE_Nykyisin er\xc3\xa4s koulutuksen suurin haaste on tukea oppijoita sellaisten tietojen ja taitojen saavuttamisessa, joita tarvitaan nykyisess\xc3\xa4 sosiaalisen ja taloudellisen kehityksen ohjaamassa tietoyhteiskunnassa. Kyet\xc3\xa4kseen vastaamaan haasteeseen on koululaitoksen t\xc3\xa4m\xc3\xa4n takia l\xc3\xb6ydett\xc3\xa4v\xc3\xa4 uusia pedagogisia menetelmi\xc3\xa4. Muun muassa tietokoneavusteinen yhteis\xc3\xb6llinen oppiminen (Computer Supported Collaborative Learning; CSCL) on lupaava menetelm\xc3\xa4 oppimisen ja opettamisen kehitt\xc3\xa4misess\xc3\xa4 TVT:n avulla. _NEWLINE_Yhteis\xc3\xb6llisest\xc3\xa4 oppimisesta puhuttaessa on mielek\xc3\xa4st\xc3\xa4 erottaa toisistaan k\xc3\xa4sitteet yhteistoiminta (cooperation) ja yhteis\xc3\xb6llisyys (collaboration). Eroavuudet koskevat yksitt\xc3\xa4isen j\xc3\xa4senen roolia ja osallistumista oppimisyhteis\xc3\xb6ss\xc3\xa4. Yhteistoiminnallisessa_NEWLINE_ryhm\xc3\xa4ss\xc3\xa4 teht\xc3\xa4v\xc3\xa4t jaetaan osallistujien kesken ja jokainen j\xc3\xa4sen on vastuussa ongelmanratkaisuprosessissa ainoastaan omasta osuudestaan. Yhteis\xc3\xb6llisyyden k\xc3\xa4sitett\xc3\xa4 taas vastaa ryhm\xc3\xa4n yhteinen pyrkimys ratkaista ongelma, jolloin jokaisen osallistujan vastavuoroinen panostus on t\xc3\xa4rke\xc3\xa4\xc3\xa4. _NEWLINE_Kognitiivisten periaatteiden mukaan suunniteltu yhteis\xc3\xb6llisen oppimisen ymp\xc3\xa4rist\xc3\xb6 voi tukea koko oppivan yhteis\xc3\xb6n tiedon tason kehittymist\xc3\xa4 sek\xc3\xa4 yksitt\xc3\xa4isen oppijan ymm\xc3\xa4rryksen syvenemist\xc3\xa4 sosiaalisesti jaetussa p\xc3\xa4\xc3\xa4ttelyketjussa. Osallistujien kesken on siis mahdollista jakaa kaikki tutkivan ty\xc3\xb6skentelyn osa-alueet, kuten esimerkiksi tavoitteden asettaminen, kysymysten m\xc3\xa4\xc3\xa4ritt\xc3\xa4minen, selitysten tuottaminen ja tieteellisen tiedon etsiminen. Sosiaalisesti jaettu prosessi tukee siis vahvasti yksil\xc3\xb6iden metakognitiivisten taitojen kehittymist\xc3\xa4.\n_START_SECTION_\nTeknologia ja oppimisvaikeudet\n_START_PARAGRAPH_\nTieto- ja viestint\xc3\xa4tekniikan opetusk\xc3\xa4yt\xc3\xb6ll\xc3\xa4 on huomattu olevan vaikutusta oppimisvaikeuksiin. TVT saattaa ehk\xc3\xa4ist\xc3\xa4 erityist\xc3\xa4 tukea tarvitsevien oppilaiden syrj\xc3\xa4ytymist\xc3\xa4 koulutuspolulta. Oppimisymp\xc3\xa4rist\xc3\xb6 voi sis\xc3\xa4lt\xc3\xa4\xc3\xa4 teht\xc3\xa4vi\xc3\xa4, joissa on paljon toistoja  ja erilaisia harjoituksia. Lis\xc3\xa4ksi motivaatio ja emotionaalinen tuki merkitt\xc3\xa4vyyden ymm\xc3\xa4rt\xc3\xa4miseen lis\xc3\xa4\xc3\xa4ntyv\xc3\xa4t. TVT voi olla apukeinona synnytt\xc3\xa4m\xc3\xa4ss\xc3\xa4 pitk\xc3\xa4aikaista kiinnostusta ja my\xc3\xb6nteist\xc3\xa4 sitoutumista. Tieto- ja viestint\xc3\xa4teknogian opetusk\xc3\xa4yt\xc3\xb6ll\xc3\xa4 voi olla eritt\xc3\xa4in my\xc3\xb6nteisi\xc3\xa4 vaikutuksia esimerkiksi vuorovaikutusongelmista k\xc3\xa4rsiville. "Kasvottoman" viestinn\xc3\xa4n kautta voi olla helpompi kommunikoida toisten kanssa. Lis\xc3\xa4ksi verkkotekniikka antaa aikaa pohtia omia ajatuksia ilman v\xc3\xa4lit\xc3\xb6nt\xc3\xa4 suorituspainetta ja h\xc3\xa4pe\xc3\xa4n tunnetta. Kuitenkin vastaukset on muotoiltava huolellisemmin, sill\xc3\xa4 apuna ei voi k\xc3\xa4ytt\xc3\xa4\xc3\xa4 fyysist\xc3\xa4 elekielt\xc3\xa4._NEWLINE_TVT opetusk\xc3\xa4yt\xc3\xb6ss\xc3\xa4 saattaa my\xc3\xb6s luoda aivan uudenlaisia oppimisvaikeuksia sek\xc3\xa4 syrj\xc3\xa4ytymist\xc3\xa4. Esimerkiksi sopeutumisongelmat uudenlaiseen oppimisymp\xc3\xa4rist\xc3\xb6\xc3\xb6n voivat moninkertaistaa vaikeudet. Uudenlaisen toiminnan ja ajattelun joustavuus voi olla joillekin ylivoimaista._NEWLINE_Oppimisvaikeuksista k\xc3\xa4rsivien oppilaiden auttamiseksi olisi r\xc3\xa4\xc3\xa4t\xc3\xa4l\xc3\xb6it\xc3\xa4v\xc3\xa4 oppimisymp\xc3\xa4rist\xc3\xb6j\xc3\xa4 entist\xc3\xa4 mukautuvammiksi. T\xc3\xa4ll\xc3\xb6in oppimisymp\xc3\xa4rist\xc3\xb6 tunnistaisi mm. oppilaiden itseohjautuvuuden ja itses\xc3\xa4\xc3\xa4telytaitojen eritasoisuuden sek\xc3\xa4 vastaisi "tarkoituksenmukaisesti kunkin yksil\xc3\xb6n kehitystarpeisiin". Lis\xc3\xa4ksi on eritt\xc3\xa4in t\xc3\xa4rke\xc3\xa4\xc3\xa4, ett\xc3\xa4 oppijat tutustutetaan kunnolla ohjelmistojen k\xc3\xa4ytt\xc3\xb6\xc3\xb6n, sill\xc3\xa4 harvoin oppijoilla on yhdenvertaisia mahdollisuuksia hankkia teknologiasta ja sen k\xc3\xa4yt\xc3\xb6st\xc3\xa4 kokemuksia l\xc3\xa4hiymp\xc3\xa4rist\xc3\xb6st\xc3\xa4\xc3\xa4n. Oppimisymp\xc3\xa4rist\xc3\xb6n tulisi edist\xc3\xa4\xc3\xa4 toimimista "arvojensa, tavoitteidensa ja kiinnostustensa mukaan oppimistilanteessa".\n_START_SECTION_\nTeknologia ja opettajan ammattitaito\n_START_PARAGRAPH_\nTekniikan osallisuus opetustilanteissa on tuonut opettajan ty\xc3\xb6nkuvaan paljon uusia osa-alueita. Opettajien ty\xc3\xb6ss\xc3\xa4 on korostunut ohjaajan rooli, ja oppituntien suunnitteluun ja valmistumiseen liittyv\xc3\xa4t teht\xc3\xa4v\xc3\xa4t ovat lis\xc3\xa4\xc3\xa4ntyneet. Opettajalla  on oltava valmiina my\xc3\xb6s varasuunnitelma, mik\xc3\xa4li tekniikka ei toimikaan. Teknologiaa hy\xc3\xb6dynt\xc3\xa4vien opettajien tulee olla valmiita ottamaan riskej\xc3\xa4 ja joustamaan tilanteen mukaan._NEWLINE_Lis\xc3\xa4\xc3\xa4ntyneiden konkreettisten teht\xc3\xa4vien ohella teknologia muuttaa opettajan roolia suhteessa oppilaisiin. Vaikka kuva tietoteknologiasta opettajan korvaajana on k\xc3\xa4yt\xc3\xa4nn\xc3\xb6ss\xc3\xa4 ep\xc3\xa4realistinen, voivat opettajat silti kokea teknologian lis\xc3\xa4\xc3\xa4ntymisen uhkana omalle asemalleen. Opettaja on perinteisesti ollut luokassa asiantuntija, joka tiet\xc3\xa4\xc3\xa4 asioista oppilaita enemm\xc3\xa4n, mutta teknologiaa koskevissa kysymyksiss\xc3\xa4 oppilaat ovat usein opettajaa valveutuneempia. Teknologia mahdollistaa oppilaille p\xc3\xa4\xc3\xa4syn sellaiseen ulkopuoliseen tietoon, jota opettaja ei hallitse.\n_START_SECTION_\nOpetusk\xc3\xa4yt\xc3\xb6n ongelmia\n_START_PARAGRAPH_\nSuurimpia TVT:n opetusk\xc3\xa4yt\xc3\xb6n ongelmia on koulujen v\xc3\xa4linen eriarvoisuus. Teknologisen struktuurin hankkiminen ja yll\xc3\xa4pito vaatii kunnilta ja kouluilta suuria investointeja. Niihin sijoittaminen kuuluu poliittisen p\xc3\xa4\xc3\xa4t\xc3\xb6ksenteon piiriin ja k\xc3\xa4yt\xc3\xa4nt\xc3\xb6 vaihtelee hyvin paljon paikkakunnittain. Vaikka koulut olisivat kuntien sis\xc3\xa4ll\xc3\xa4 tasa-arvoisia, voi eri kuntien v\xc3\xa4lille synty\xc3\xa4 suuria eroja. Suuret kaupungit ovat valmiita investoimaan teknologiseen infrastruktuuriin, kun taas pieniss\xc3\xa4 kunnissa tilanne on usein haastavampi. Heikossa taloudellisessa asemassa olevat kunnat eiv\xc3\xa4t ole voineet toteuttaa ylim\xc3\xa4\xc3\xa4r\xc3\xa4isell\xc3\xa4 valtionavustuksella rahoitettuja hankkeita, koska kunta ei ole pystynyt osoittamaan omarahoitusosuutta._NEWLINE_Opettajat eiv\xc3\xa4t aina pysty hy\xc3\xb6dynt\xc3\xa4m\xc3\xa4\xc3\xa4n opetuksensa tarpeiden mukaan atk-tiloja tai -laitteistoja kyllin joustavasti. Toisaalta laitteistojen toiminta saatetaan kokea hitaaksi tai ep\xc3\xa4varmaksi, jolloin niiden opetusk\xc3\xa4ytt\xc3\xb6 ei ole mielek\xc3\xa4st\xc3\xa4. \xc3\x84lypuhelinten yleistyminen on avannut oppimistilanteisiin oppilaiden omien laitteiden k\xc3\xa4ytt\xc3\xb6mahdollisuuden (Bring your own device, BYOD).  Oma laite on toiminnoiltaan oppilaalle tuttu, joten aikaa ei mene laitteen k\xc3\xa4yt\xc3\xb6n opetteluun yht\xc3\xa4 paljon kuin ennen. Vaivattomimmin omien laitteiden k\xc3\xa4ytt\xc3\xb6 onnistuu, jos koulussa on WLAN-verkko, josta esimerkiksi p\xc3\xa4\xc3\xa4st\xc3\xa4\xc3\xa4n pilvipalveluihin._NEWLINE_Ongelmia tuottavat my\xc3\xb6s opettajien riitt\xc3\xa4m\xc3\xa4t\xc3\xb6n t\xc3\xa4ydennyskoulutus ja koulutuksen toteuttamismuodot. Tieto- ja viestint\xc3\xa4tekniikan hy\xc3\xb6dynt\xc3\xa4minen edellytt\xc3\xa4\xc3\xa4 riitt\xc3\xa4v\xc3\xa4\xc3\xa4 teknist\xc3\xa4 ja pedagogista tukea. Tutkimusten mukaan yli puolella suomalaisista opettajista on k\xc3\xa4ytett\xc3\xa4viss\xc3\xa4\xc3\xa4n riitt\xc3\xa4v\xc3\xa4sti tietokoneita ja l\xc3\xa4hes kaikki opettajat osaavat my\xc3\xb6s k\xc3\xa4ytt\xc3\xa4\xc3\xa4 niit\xc3\xa4 teknisesti. Opettajat eiv\xc3\xa4t kuitenkaan aina tied\xc3\xa4, miten teknologiaa voisi hy\xc3\xb6dynt\xc3\xa4\xc3\xa4 opetuksessa. Tieto siit\xc3\xa4, mit\xc3\xa4 eri toimintoja yksitt\xc3\xa4isill\xc3\xa4 ohjelmilla on, ei palvele opetustilannetta. Opettajia kiinnostaa, miten teknologiaa voi hy\xc3\xb6dynt\xc3\xa4\xc3\xa4 esimerkiksi lukemaan opettamisessa tai prosenttilaskun harjoittelussa. Opettajat tarvitsevatkin pedagogista tukea TVT:n hy\xc3\xb6dynt\xc3\xa4miseen opetuksessa. Merkitt\xc3\xa4v\xc3\xa4\xc3\xa4 opettajalle on teknologian k\xc3\xa4ytt\xc3\xb6kelpoisuus opetuksen ja oppilaiden oppimisen kannalta. Opettajankoulutuksen ja t\xc3\xa4ydennyskoulutuksen tuleekin entist\xc3\xa4 voimakkaammin levitt\xc3\xa4\xc3\xa4 k\xc3\xa4ytt\xc3\xb6kelpoisia teknologiaa hy\xc3\xb6dynt\xc3\xa4vi\xc3\xa4 pedagogisia ratkaisuja. My\xc3\xb6s kouluille ja opettajille t\xc3\xa4ytyy tarjota pedagogista tukea siit\xc3\xa4, miten teknologiaa voidaan k\xc3\xa4ytt\xc3\xa4\xc3\xa4 mielekk\xc3\xa4\xc3\xa4sti ja oppimista edist\xc3\xa4v\xc3\xa4sti eri tilanteissa.  Teknisen k\xc3\xa4yt\xc3\xb6n lis\xc3\xa4ksi tulee kiinnitt\xc3\xa4\xc3\xa4 huomiota tekij\xc3\xa4noikeuskysymyksiin sek\xc3\xa4 l\xc3\xa4hdekritiikkiin.\n_START_SECTION_\nLopuksi\n_START_PARAGRAPH_\nVaikka TVT:n opetusk\xc3\xa4yt\xc3\xb6ss\xc3\xa4 on nykyisen tutkimustiedon mukaan edelleen monia kriittisi\xc3\xa4 seikkoja, ovat tulevaisuuden opetusk\xc3\xa4yt\xc3\xb6n teknologiset ratkaisut kehittyneempi\xc3\xa4 sek\xc3\xa4 oppimisprosessien ett\xc3\xa4 teknologian k\xc3\xa4yt\xc3\xb6n sujuvuuden ja soveltuvuuden kannalta. Teknisten mahdollisuuksien kehittyminen avaa uusia mahdollisuuksia ihmisen ja koneen vuorovaikutukselle. Osa n\xc3\xa4ist\xc3\xa4 tekniikan avaamista uusista mahdollisuuksista voi johtaa kokonaan uudenlaisiin tapoihin k\xc3\xa4ytt\xc3\xa4\xc3\xa4 tekniikkaa yksil\xc3\xb6n ja yhteis\xc3\xb6n oppimisen apuna. Tietoverkoissa on nopeasti levi\xc3\xa4m\xc3\xa4ss\xc3\xa4 uusia v\xc3\xa4lineit\xc3\xa4, jotka ovat synnytt\xc3\xa4neet yll\xc3\xa4tt\xc3\xa4vi\xc3\xa4kin k\xc3\xa4yt\xc3\xa4nt\xc3\xb6j\xc3\xa4. Esimerkiksi blogit ja wikit ovat synnytt\xc3\xa4neet omia spontaaneja kulttuurisia k\xc3\xa4yt\xc3\xa4nt\xc3\xb6j\xc3\xa4, jotka voivat tuoda merkitt\xc3\xa4v\xc3\xa4nkin lis\xc3\xa4n oppimista tukeviin ymp\xc3\xa4rist\xc3\xb6ihin._NEWLINE_On kuitenkin t\xc3\xa4rke\xc3\xa4\xc3\xa4 ymm\xc3\xa4rt\xc3\xa4\xc3\xa4, ett\xc3\xa4 perinteist\xc3\xa4 opiskelua ei olla muuttamassa moderniin ymp\xc3\xa4rist\xc3\xb6\xc3\xb6n, vaan opiskelua tuetaan uusilla toimilla siten, ett\xc3\xa4 se johtaisi ymm\xc3\xa4rt\xc3\xa4v\xc3\xa4\xc3\xa4n ja syv\xc3\xa4lliseen oppimiseen. Teknologian hy\xc3\xb6dynt\xc3\xa4minen ei itsess\xc3\xa4\xc3\xa4n tee oppimisesta tehokkaampaa tai parempaa, vaan t\xc3\xa4rke\xc3\xa4\xc3\xa4 on n\xc3\xa4hd\xc3\xa4 ne oppimisen \xc3\xa4lylliset ja sosiaaliset toiminnot, joihin opiskelijat osallistuvat teknologian avulla. T\xc3\xa4m\xc3\xa4n ymm\xc3\xa4rt\xc3\xa4miseen tarvitaan tutkijoiden lis\xc3\xa4ksi opettajia, oman alansa asiantuntijoita, jotka kehitt\xc3\xa4v\xc3\xa4t opetustaan innovatiivisesti ja ovat kiinnostuneita omien oppilaittensa oppimisesta.'